สผ.นำขายหุ้นกู้เหรียญสหรัฐในไทย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — PTTEP ประเดิมขายหุ้นกู้เงินเหรียญสหรัฐในไทย เพิ่มยอดหนี้สกุลดอลลาร์เป็น 70% ชี้เงินขึ้นลง 1 บาท กระทบกำไร 1,500 ล้าน 
นายชัชวาล เอี่ยมศิริ รองกรรมการผู้จัดการสายการเงินและบัญชีบริษัท ปตท.สำรวจและผลิตปิโตรเลียม (PTTEP) เปิดเผยถึงกรณีที่ผู้ถือหุ้นได้อนุมัติให้บริษัทออกหุ้นกู้จำนวน 4.6 หมื่นล้านบาทนั้น คาดว่าจะออกในรูปเงินต่างประเทศทั้งจำนวนและบริษัทจะเป็นเจ้าแรกที่ออกขายหุ้นกู้ในรูปเงินเหรียญสหรัฐในประเทศไทย เพื่อเพิ่มโอกาสลงทุนให้แก่นักลงทุนไทย
ที่ผ่านมา บริษัทเป็นผู้ริเริ่มและผลักดันให้สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และธนาคารแห่งประเทศไทยออกประกาศให้นิติบุคคลไทยสามารถออกหุ้นกู้เงินตราต่างประเทศในประเทศไทยได้จากเดิมที่ต้องออกไปขายต่างประเทศเท่านั้น แต่ภายหลังเกิดวิกฤตเศรษฐกิจทำให้การออกไปขายเป็นเรื่องยาก 
นายชัชวาล กล่าวว่า การออกหุ้นกู้สกุลดอลลาร์นั้นสอดคล้องกับเป้าหมายของบริษัทที่ตั้งไว้ว่าภายใน 23 ปีข้างหน้า เงินกู้จะอยู่ในรูปเงินเหรียญสหรัฐ ประมาณ 70% ของวงเงินกู้ทั้งหมดจากปัจจุบันที่มีน้อยมาก เพื่อให้สอดคล้องกับแหล่งที่มาของรายได้ในรูปเงินเหรียญสหรัฐมากขึ้นตามแผนยุทธศาสตร์ที่ออกไปลงทุนทำมาค้าขายในต่างประเทศ
ทั้งนี้ ณ สิ้นไตรมาสแรกปีนี้ บริษัทมีหนี้สินรวม 1.62 แสนล้านบาท เป็นหนี้ไม่หมุนเวียน 1.02 แสนล้านบาท 
“การก่อหนี้ในรูปเงินเหรียญสหรัฐมากขึ้นถือเป็นเครื่องมือในการบริหารความเสี่ยงด้วย เพราะทุกครั้งที่เงินบาทเปลี่ยนแปลงไม่ว่าจะขึ้นหรือลง 1 บาท จะส่งผลกระทบต่อกำไรประมาณ 1,500 ล้านบาท ส่วนราคาน้ำมันขึ้นลง 1 เหรียญต่อบาร์เรล มีผลต่อกำไรประมาณ 500 ล้านบาท” 
สำหรับแนวโน้มผลดำเนินงานในช่วง 9 เดือนที่เหลือของปีนี้ คาดว่าจะดีต่อเนื่องจากไตรมาสแรกที่มีกำไรกว่าหมื่นล้านบาท ซึ่งสูงกว่าที่ตลาดคาดไว้แต่บริษัทก็ยังไม่ปรับเพิ่มประมาณการกำไรและรายได้ แม้ว่าราคาน้ำมันในตลาดโลกจะอ่อนตัวลงมาเหลือ 76 เหรียญสหรัฐ แต่ก็ยังสูงกว่าราคาที่บริษัทใช้เป็นฐาน ในการจัดทำแผนต่างๆ ที่ 72 เหรียญสหรัฐต่อบาร์เรล